冬夜醉解殘燈熒然起讀書至明賦詩十韵
作者：陸游
朝代：宋

paragraphs: 冬夜厭久坐，頗幸一醉眠。
滿酌文舉尊，徑臥子敬氊。
鼻雷未及作，眼電遽瞭然。
孤燈如秋螢，喚我開陳編。
初欲限一卷，隨手紛聨翩。
歡然不知疲，忽已晨烏遷。
嗟我行六十，衰病迫殘年。
仕進今永塞，文章後誰傳。
飽食而安寢，此計定自賢。
勿學草玄翁，死爲人所憐。